Kaupan liiton mukaan kauppiaat ovat tulleet kyllästymispisteeseen varkauksien suhteen. Tamperelainen kauppias Miki Rantala on yksi heistä.

Miki Rantala aloitti viime syksynä K-kaupan kauppiaana Tampereella. Tuore kauppias sai pian huomata olutvarkauksien yleisyyden.

– Varkaita käy viikoittain kaikissa kaupoissa ja heitä riittää riesaksi asti, Rantala kertoo.

Rantala tiedostaa myymälävarkauksien olevan hyvin yleisiä Suomessa.

– Minä ja monet muut kauppiaat olemme kaikki huomanneet saman ilmiön.

Ilta-Sanomat kertoi aikaisemmin kauppiaasta, joka joutui pahoinpidellyksi yrittäessään pysäyttää kaljavarkaita. Kauppias sai rytäkässä mustan silmän ja hänen silmälasinsa menivät rikki. Rantalan kaupoissa K-Market Tieteenkadulla, K-Market Herkkupuodissa ja K-Market Ylioppilaankadulla varkaiden perään ei juosta.

– Puutumme varkauksiin huutamalla varkaiden perään, mutta he eivät yleensä loksauta korviaan. Tämän jälkeen kutsumme vartijat. Henkilökunta ei puutu varkauksiin muuten, kuin sanallisesti, sillä kenenkään terveyttä ei haluta vaarantaa.

Kekseliäs ratkaisu

Rantala pähkäili miten voisi puuttua varkauksiin ja keksi ongelmaan hyvin omaperäisen ratkaisun. Rantalan kolmessa Hervannan kaupassa aletaan myymään Juoksukalja -nimistä olutta. Tempausta hän kutsuu vastaiskuksi varkaita kohtaan.

– Tämä on hauska tempaus. Kohta jokaisella on mahdollisuus hakea oma ”juoksukaljansa”, mutta tietysti niin, että se maksetaan ensin kassalle.

Rantala kokee humoristisen toimintatavan olevan ”jotain uutta”, ja toivoo sen kiinnittävän huomiota ongelmaan.

– Tavoitteena on edistää ongelman näkyvyyttä ja herättää keskustelua.

Vedos Juoksukaljan tölkin ulkoasusta, jota vielä muokataan lopulliseen versioon.­

Olutta tulee kauppiaan mukaan kauppoihin 500 tölkin erä. Tällä hetkellä uutuustuote on vielä tuotannossa. Rantala sanoo oluiden ilmestyvän hyllyille arviolta noin muutaman viikon päästä.

Ilmoitukset varkauksista lisääntyneet

Kaupan liiton turvallisuusasiantuntija Ilkka Niemisen mukaan kauppiaat ovat ottaneet myymälävarkaustapauksista liittoon yhteyttä aikaisempaa enemmän.

– Kauppiaat ovat tulleet kyllästymispisteeseen. Varkaiden käyttäytyminen koetaan entistä uhkaavampana ja röyhkeämpänä.

Nieminen kertoo varkaiden joukossa olevan paljon sarjatekijöitä, jotka ovat ottaneet rötöstelyt tavaksi. Tällä hetkellä varaton myymälävaras voi toistuvasti jättää sakkonsa maksamatta ja jatkaa rötöstelyä sakkojen muuntorangaistuksen poistamisen takia. Niemisen mielestä rajoitusten puute on suuri ongelma ja tilanteeseen pitäisi puuttua pian.

– Varkaita on mahdotonta hyväksyä.

Jokainen suomalainen maksaa varkauksista

Niemisen mukaan liitolla on hankalan asiakkaan kohtaamista varten ohjekirja, jonka mukaan työntekijän turvallisuus on myymälävarkaustilanteissa ensisijaisena lähtökohtana. Hän pitää Rantalan ”juoksukaljaa” hyvänä tapana kertoa ilmiöstä asiakkaille.

– Kun joku jättää maksamatta, tulevat kulut meidän kaikkien maksettavaksi.

– Myymälävarkauksien johdosta jokainen suomalainen maksaa vuositasolla sata euroa enemmän tavaroista ja palveluista. Kaupalle varkaushävikki on noin 550 miljoonaa euroa vuodessa, Nieminen sanoo.